google/wiki40b huggingface dataset:
הרמה

הֵרְמַה (ברבים: הֵרְמַאִי) הוא אבן דרך, עמוד ריבועי או מלבני עשוי אבן, טרקוטה או ברונזה ששימש כסמן גבול בדרכים ובגבולות ביוון העתיקה. בראש העמוד פוסל ראשו של הרמס, לרוב מזוקן, ולעיתים גם פלג גופו העליון עד מבושיו. הרמס היה אל הדרכים (בין שאר תפקידיו) ושמו נגזר מהמונח "הרמה".
הרמס בראשיתו היה גם אל פאלי שנקשר לפריון ולמזל. באתונה הוצבו הרמאי מחוץ לבתים לשם מזל. נהוג היה למרוח את מבושי הפסל בשמן זית כסגולה למזל. אמונה טפלה כזו קיימת עד היום, למשל בפסל חזיר הברונזה הפורצלינו (ופסלים אחרים ברחבי העולם), בעל אף ואיבר מין המבהיקים יחסית לשאר הפסל, מרוב נגיעות בהם לאורך השנים כסגולה למזל או לפוריות.
בחודש מאי 415 לפנה"ס, כשהצי האתונאי עמד להפליג לסירקוסאי במהלך המלחמה הפלופונסית, הושחתו כל ההרמאי האתונאים. היה זה חילול קודש נורא ורבים האמינו כי הוא מסכן את הצלחת המסע. האתונאים האמינו כי הייתה זו מלאכתם של חבלנים מסירקוסאי או מקרב מתנגדי מלחמה אתונאים, אם כי מעולם לא נמצאה לכך הוכחה. אלקיביאדס הואשם בארגון הפשע. הוא הכחיש את ההאשמות והציע לעמוד למשפט אך האתונאים לא רצו לשבש את המסע עוד יותר. מתנגדיו היו להוטים לקיים את משפטו של אלקיביאדס בהיעדרו, כשלא יוכל להגן על עצמו. לאחר שיצא למסע אויביו הפוליטיים הביאו להרשעתו ולגזירת דינו למוות הן בשל השחתת ההרמאי והן בשל פשע לכאורה קשור לכך, של חילול החגיגה השנתית לכבוד דמטר ופרספונה.
ארמון קינגס לאנגלי

היסטוריה

הארמון נבנה ביוזמת המלכה אלינור מקסטיליה, אשר רכשה את האחוזה שהייתה בכפר בשנת 1276 והורתה להקים את הארמון ואת פארק ציד הצבאים על גבעה הסמוכה לכפר.
האיזכור הראשון שמופיע בכתובים לקיומו של הארמון הוא כתב זימון שהוציא בשנת 1299 אדוארד הראשון, מלך אנגליה לבישוף של נורוויץ' להגיע לארמון. בשנת 1349, בשל פרוץ מגפה בלונדון העביר המלך אדוארד השלישי את חצר המלוכה לארמון קינגס לאנגלי. והמלך ריצ'רד השני נהג לחגוג את חג המולד בארמון זה. 
הארמון נפגע בשריפה בשנת 1431. הארמון שוקם באופן חלקי ולא שב לשימוש מלא. האירוע הרשמי האחרון המתועד שנערך בארמון היה בשנת 1476 עת ויליאם ווליגפורד, ראש מנזר סנט אלבנס ערך בארמון נשף רשמי עבור הבישוף של לאנדאף.
תעוד משנת 1591 מציין כי בית השער וחלק מהמבנה עדיין נותר על עומדו, אולם בהיעדר תחזוקה נהרס הבניין במהלך השנים.
באתר בו היה ממוקם הארמון, ממוקם כיום בית הספר רודולף סטיינר קינגס לאנגלי.

תיאור הארמון

בחפירות ארכאולוגיות שנערכו באתר התגלה מרתף רחב ידיים אשר שימש ככל הנראה לאכסון יינות. כמו כן התגלה כי מבני הארמון הקיפו שלוש חצרות פנימיות.
טור ההופכיים של המספרים הראשוניים

בעיות קשורות

ממשפט דיריכלה נובע שהטור מתבדר אפילו אם סוכמים רק את ההופכיים של ראשוניים בסדרה חשבונית כלשהי (בהנחה שיש בסדרה ראשוניים, כלומר האיבר הראשון והפרש הסדרה זרים זה לזה).
משפט ברון קובע כי, בניגוד לטור ההופכיים של הראשוניים, טור ההופכיים של הראשוניים התאומים בלבד כן מתכנס. סכומו קרוי קבוע ברון. לא ידוע אם ישנם אינסוף ראשוניים תאומים (זוהי השערת המספרים הראשוניים התאומים), ולכן לא ידוע אם טור זה סופי או אינסופי.
אינטליגנציה זורמת

אינטליגנציה זורמת או אינטליגנציה נוזלית (fluid intelligence) היא היכולת לפתור בעיות חדשות ללא ידע מקדים.
מונח זה משתייך לאינטליגנציה גבישית ונוזלית המחלקת את גורם g לשני סוגים שונים של אינטליגנציות. האינטליגנציה הזורמת (Gf) היא מונח שנקבע במקור על ידי ריימונד קאטל , אשר הבדיל אותה מאינטליגנציה גבישית (Gc), המסתמכת על ידע קודם.

מאפיינים

אינטליגנציה זורמת מורכבת ממספר יכולות, המאפשרות חשיבה מופשטת, הפעלת הגיון, ויסות קשב ולמידה של מידע חדש.
בהתאם לכך, האינטליגנציה הזורמת היא מרכיב מרכזי של החשיבה הלוגית והתפקודים הניהוליים. היא מקושרת גם ליכולת ההסתגלות למצבים חברתיים.
לאינטליגנציה הזורמת יש קשר חזק במיוחד לשטף של חשיבה מסתעפת, הכוללת המצאה של פתרונות מרובים עבור בעיה או מטלה מסוימת. בהתאם לכך ייתכן שהיא יכולה להסביר את הקשר בין מנת משכל ויצירתיות.
מפלגת א-נור

אידאולוגיה

מנהיגי המפלגה דוגלים באסכולה הסלפית של האסלאם, קרי אי-קבלה של חידושים בתוך האסלאם וחזרה לאסלאם המקורי אשר שרר בתקופת הנביא מוחמד.
חזי מוצפי

חזי (יחזקאל) מוצפי (נולד בשנת 1968, ישראל) הוא פרופסור לבלשנות, חוקר שפות שמיות, חבר סגל החוג ללימודי התרבות העברית במגמת הלשון העברית ובמגמה לבלשנות שמית באוניברסיטת תל אביב.

ביוגרפיה

חזי מוצפי נולד בשנת 1968 בישראל. בשנת 1994 סיים (בהצטיינות) תואר בוגר בלשון עברית ובבלשנות שמית באוניברסיטת תל אביב. במקביל לכתיבת עבודת הדוקטור, סייע לפרופ' אברהם טל בהגהת מילון הארמית של השומרונים. בשנת 2000 השלים (בהצטיינות) דוקטורט באוניברסיטה זו. עבודת הדוקטור שלו, בהנחיית פרופ' סימון הופקינס ופרופ' אברהם טל, עסקה בתיאור דקדוקו של להג הארמית החדשה המזרחית של יהודי העיר כוי סנג'ק (Koy Sanjaq) בכורדיסתאן העיראקית. בשנת 2006 התמנה לחבר הסגל הבכיר באוניברסיטת תל אביב. בשנים 2016-2014 שימש כראש המגמה ללשון עברית בחוג ללימודי התרבות העברית באוניברסיטה זו.

פעילות אקדמית

תחום מחקרו העיקרי של מוצפי הוא הדיאלקטולוגיה של להגי הארמית החדשה המדוברים בפי יהודים, נוצרים ומנדעים, ועיון פונולוגי, מורפולוגי ולקסיקולוגי בלהגים אלה. החל משנת 2011 עוסק בכתיבת המילון "Etymological Dictionary of the Jewish Neo-Aramaic Dialects" במימון הקרן הלאומית למדע, ISF.
בשנת 2013 כיהן כאחד מראשי קבוצת המחקר שעסקה בדיאלקטולוגיה של הארמית החדשה במכון ללימודים מתקדמים באוניברסיטה העברית. משמש כעורך הסדרה Neo-Aramaic Dialect Studies (הוצאת Gorgias Press) יחד עם פרופסור ג'פרי כאן. חבר מערכת בכתב העת Journal of Jewish Languages.
ג'ייסון ריטר

ביוגרפיה

ריטר נולד בלוס אנג'לס שבקליפורניה שבארצות הברית למשפחה נוצרית. הוריו הם השחקנים ננסי מורגן וג'ון ריטר. גם סבו, מקס ריטר וסבתו דורותי פיי היו שחקנים, ואף אימו החורגת איימי יאסבק.
ריטר למד באוניברסיטת ניו יורק, ובאקדמיה המלכותית לאמנות הדרמה אשר בלונדון, אנגליה.

קריירה

פרק זה לוקה בחסר. אנא תרמו לוויקיפדיה והשלימו אותו.  
בשנת 1990 שיחק לראשונה בסרט הטלוויזיה "החולם של עוץ: הסיפור של ל. פרנק באום", אודות חיו של ליימן פרנק באום, סופר הקוסם מארץ עוץ. בסרט גילם הארי ניל באום, בנו של ליימן שאותו גילם אביו של ריטר, ג'ון ריטר. 
בשנת 2004 השתתף בסרט "בקול גדול" לצד הילארי דאף בתור פול, אחיה של טרי. ב-2005 הופיע בסרט "סיפורים קצרים על אהבה" בתפקיד אוטיס מק'קי. ב-2006 שיחק בתפקיד הראשי בסדרת הטלוויזיה "הכיתה" (מאת דייוויד קריין, יוצר "חברים" ובן זוגו ג'פרי קלאריק, יוצר "משתגעים מאהבה"). הסדרה ירדה מהמסך ב-2007 לאחר עונה אחת בלבד. היא שודרה בארצות הברית ברשת CBS וכמו כן שודרה גם בישראל.
בשנת 2008 יצא הסרט "Good Dick" אותו ריטר הפיק ובו כיכב יחד עם חברתו, מריאנה פלקה, אשר גם ביימה וכתבה את התסריט.
 במהלך השנה יצא הסרט "W." בכיכובו שמתיימר לספר את סיפור חייו האמיתי של הנשיא ה-43 של ארצות הברית ג'ורג' ווקר בוש, בסרט שיחק ריטר בתור ג'ב בוש, המושל ה-43 של פלורידה ואחיו של ג'ורג' ווקר בוש.
ב-2009 יצא הסרט "העסקה" (כ-DVD).
נכון ל-2010, ג'ייסון ריטר משחק בסדרת המדע הבדיוני "האירוע" ("The Event") בתפקיד שון ווקר. הסדרה משודרת באמריקה ברשת NBC ובישראל ב-yes.
בספטמבר 2008 הגיע ריטר לישראל יחד עם חברתו מריאנה פלקה להקרנת הסרט "Good Dick" במסגרת הפסטיבל הבינלאומי לסרטי נשים שהתקיים ברחובות.
בשנים 2012–2016 דיבב ריטר בסדרת האנימציה "גרוויטי פולס" של ערוץ דיסני, את דמותו של דיפר. בשנת 2015 החל לשחק בסדרה הקומית "פרק זמן אחר" את דמותו של פרדריק, ובשנת 2016 חזרה הסדרה לעונה שנייה. 
מאז 2017 הוא מככב בסדרה "Kevin Probably Saves the World".
בשנת 2018 השתתף בסרט "הסיפור"(The Tale),המבוסס על סיפורה האמיתי של ג'ניפר פוקס, אשר בגיל 13 עברה אונס והתעללות מינית מצד מאמן הריצה שלה. ג'ייסון ריטר שיחק בתפקידו של ביל המאמן.
גן השושנים

היסטוריה

ישנה סברה לפיה השימוש הראשוני בשטח הגן החל כבר בשלהי התקופה העות'מאנית, וכי אירוע שתואר על ידי חמדה בן יהודה בעיתון "השקפה" בשנת 1906 אשר כלל קבלת פנים לכבוד יום עלותו לשלטון של הסולטאן עבדול חמיד השני התרחש בגן. חמדה בן יהודה מתארת: 
קטמוניה מפוארה עד אין להכירה: אהלים ודוכנים, ספסלים וכיסאות, פנסים מגוונים ודגלים לרב.
— חמדה בן יהודה, השקפה
בראשית תקופת המנדט הבריטי הסדירה עיריית ירושלים את גן השושנים, שנקרא באותה עת "גן הוורדים" (Rose Garden) וערכה בו קבלות פנים רשמיות של העירייה.
לגן נבנו שתי כניסות בסגנון אר דקו, האחת מרחוב פינסקר, והשנייה מרחוב דובנוב, ובגן נבנתה פרגולה ובריכת נוי ובה דגי זהב.
תזמורת המשטרה הבריטית נהגה לנגן בגן מדי שבוע להנאת תושבי השכונות הסמוכות.
לאחר מלחמת העצמאות, ובשל קרבתו של גן דניאל לקו העירוני (הגבול בין ישראל וירדן), המשיכה עיריית ירושלים לקיים בגן את אירועיה הרשמיים, וכן קבלות פנים ביום העצמאות. 
בשנת 1992 שופץ הגן, ושוקמו הפרגולות. בריכת הנוי הוסרה ובמקומה הוצב גן משחקים.
זרם הסתברות

במכניקת הקוונטים, זרם ההסתברות (לפעמים נקרא גם שטף ההסתברות) הוא גודל מתמטי המתאר את זרימת ההסתברות במרחב ביחידות מידה של הסתברות ליחידת זמן ליחידת שטח. אם מדמים את החלקיק כזורם הטרוגני שצפיפותו בכל נקודה היא צפיפות ההסתברות למצוא את החלקיק באותה נקודה, אז זרם ההסתברות הוא קצב הזרימה של הזורם הזה. גודל זה אנלוגי לזרימת מסה בהידרודינמיקה ולזרמים חשמליים בתורת האלקטרומגנטיות.
בתורת הקוונטים, זרם ההסתברות הוא למעשה המינוח היחיד בעזרתו ניתן לדבר על תנועה אקטואלית של חלקיק ממקום למקום; למשל, אם חבילת הגלים המייצגת חלקיק חופשי מתקדמת בכיוון מסוים במרחב בין הזמנים  ל-, כך שברגע  יש סבירות גבוהה יותר למצוא אותו באזור מסוים מאשר ברגע , אז מקובל לומר שהייתה זרימת הסתברות נטו אל האזור.
כוח המגן העברי

כח המגן העברי הוא שם כולל לארגונים ולמסגרות הצבאיות של ההסתדרות הציונית בארץ ישראל בין השנים 1936 (המרד הערבי הגדול) – 1948 (הקמת המדינה).
ההנהגה הרשמית המקובלת על חלק הארי של היישוב הציוני בארץ ישראל הייתה ההסתדרות הציונית. ההסתדרות הציונית לא איגדה אמנם את כל היישוב, אך אין להתעלם ממרכזיותה בחיי היישוב (גם בחלקם של אלו שחלקו עליה). להנהגת היישוב היו מטרות צבאיות אשר הושגו באמצעות ארגונים צבאיים רשמיים שהקימה. ארגונים אלה היו רשמיים מבחינת האחריות והמרות של ראשי ההנהגה עליהם, על מטרותיהם, על פעולותיהם ועל דרכי הפעולה שלהם, שליטת מוסדות היישוב בתקציבם ובמקרים מסוימים גם מבחינת ההכרה של שלטונות המנדט הבריטי בהם.
מבנה הכוח והתוכניות האופרטיביות להפעלתו הוגדרו בסדרה של פקודות מבנה ארצי שהוצאו על יד ההנהגה מאוקטובר 1939 ועד אפריל 1948. מבנה הכוח ומטרותיו התפתחו אל מול תמונת האיומים הביטחוניים המשתנים.
במקביל ובנוסף פעלו בשדה ההגנה והלחימה העברי בארץ ישראל מחתרות אשר לא סרו למשמעת הנהגת היישוב.

הזרוע הלגאלית עד פרוץ מלחמת העולם השנייה

באמצעות פעילות הזרוע הלגאלית הגלויה של ה"הגנה", נוצר שיתוף פעולה בין הבריטים לבין היישוב, בזכותו יכלו כוחות ה"הגנה" לשאת ולהתאמן בנשק בגלוי, ללבוש מדים, להשתמש בטנדרים ולפטרל ביום ובלילה. במסגרת זו גם רכשו מיומנויות צבאיות מסוימות כניווט, טקטיקה ופיקוד.

מלחמת העולם השנייה

פרוץ מלחמת העולם השנייה סימל שלב מיוחד בתולדות היישוב שהוגדר על ידי דוד בן-גוריון במילים: "נלחם עם הבריטים כנגד היטלר כאילו אין ספר לבן ונלחם בספר הלבן כאילו אין היטלר". האצ"ל שיתף פעולה בתקופה זו עם מוסדות היישוב ולא פעל כנגד מטרות בריטיות. על רקע זה התפלגה מן האצ"ל מחתרת לח"י שסירבה להיכנע לתכתיבי ההנהגה. באופן מעשי הושעתה הפעילות הצבאית הממוסדת ומוסדות היישוב הטיפו לשתף פעולה עם הבריטים במלחמתם. במיוחד אמורים הדברים לגבי מאתיים ימי החרדה (מאביב 1942 עד 3 בנובמבר 1942, עת הייתה סכנה ממשית שצבא נאצי בפיקודו של רומל יכבוש את ארץ ישראל). עקב זאת הוכנו תוכניות ההתבצרות שכונו "מצדה על הכרמל". על רקע זה קיבל יצחק שדה הוראה מבן-גוריון ליצור כוח מובחר חדש (פלוגות מחץ) לסיוע לבריטים. פעילות ההגנה הבלתי לגאלית התרכזה במבצעי ההעפלה.

לאחר מלחמת העולם השנייה

משפרצה מלחמת העולם השנייה כבר היה ל"הגנה" מטה כללי עוברי, שחבריו פזורים בכל רחבי תל אביב - בבית הוועד הפועל של ההסתדרות, במשרד ארכיטקטים, בבנק, במחלקת המים של העירייה... מלחמת העולם השנייה הקנתה לאנשיה אימון קרבי. ארבעים ושלושה אלף מבני היישוב העברי שירתו במלחמה, בחלקם הגדול על-פי מצוות ה"הגנה".
— ירושלים, ירושלים, עמוד 61

הקמת צה"ל

ב-30 בנובמבר 1947, יום לאחר החלטת האו"ם על תוכנית החלוקה ועל הקמת מדינת ישראל, פרצה מלחמת העצמאות. כל הכוח הלוחם, כ-30,000 איש, גויס. החי"ש אורגן בתשע חטיבות מרחביות והפלמ"ח בשלוש. היו ניסיונות לשיתוף פעולה בין מסגרות שונות אך לא תמיד עלה הדבר יפה והביקורת ההדדית הייתה רבה.
ב-26 במאי 1948 ניתנה על ידי בן-גוריון פקודת יום להקמת צבא ההגנה לישראל. המחתרות נתבעו להתפרק ממסגרתן הארגונית ולהשתלב בצה"ל. הלח"י והפלמ"ח שולבו, תוך מורת רוח, לצה"ל הצעיר והאצ"ל שולב לתוך צה"ל לאחר פרשת אלטלנה.
מעברי האלפים

מעברי האלפים הוא כינוי כולל לנקודות ציון בשרשרת הרי האלפים שבהן נוצרו עמקים וגאיות שמחברים בין אזורים מישוריים יחסית, ומאפשרים מעבר וחצייה של שרשרת ההרים.
הטופוגרפיה האלפינית מקשה על חצייתה בעיקר בחלק המזרחי שלה, הבנוי משלוש שרשרות מקבילות של רכסים בציר מזרח-מערב, עובדה המחייבת גילוי של מעבר ראשי החוצה את שלושתן, או שלושה מעברי ביניים על מנת לקיים תנועה בציר מדרום לצפון. הבעיתיות בחציית החלק המרכזי של האלפים נובע מן הגובה הגבוה יחסית של ההרים באזור זה. החלק המערבי הוא הקל ביותר יחסית, לחצייה של הרכס האלפיני.

היסטוריה

התושבים המקומיים היו הראשונים לאתר, להכיר ולהשתמש לצרכיהם במעברי ההרים של השרשרת האלפינית. מעברי האלפים נחשפו לעולם החיצון לראשונה עם תנועת הצבאות הרומיים מאיטליה של ימינו, ולכיוון צפון למסעות הכיבוש שלהם ביבשת אירופה. מרגע שגילו הרומים את מעברי ההרים העיקריים הנוחים, החלו לעשות בהם שימוש אינטנסיבי וחדלו מלחפש נתיבים נוספים אחרים בשרשרת ההרים.
מעברי ההרים העיקריים בהם עשו הרומאים שימוש מוכרים כיום כ: מעבר מדלנה, מעבר מונז'נבר, מעבר סן ברנאר הקטן, ומעבר סן ברנאר הגדול בגבול איטליה-צרפת שהיה המעבר החשוב והשימושי ביותר מכולם, מכיוון ששימש כדרך מעבר ראשית לפרובינציות גאליה ובלגיקה, וכדרך הקצרה ביותר לפרובינציה בריטניה. בנוסף למעברים אלה נעשה שימוש גם במעבר שפולגן ומעבר ספטימר בגבול איטליה –שווייץ, מעבר רשן ומעבר ברנר בגבול איטליה–אוסטריה. 
לרומים הייתה גישה מועטה למעבר בחלק המרכזי של הרי האלפים, והשפעתם באזור זה התפשטה רק בימי הביניים המוקדמים, עם הגילוי של מעבר סימפלון, מעבר סנקט גוטהרד, ומעבר סן ברנרדינו.
במאה ה-13 התגלו והחל השימוש במספר מעברי הרים נוספים, אשר היו נוחים לחצייה בעיקר בחלקים המערבי והמרכזי של הרכס האלפיני.
במשך השנים פותחו והורחבו הדרכים במעברי ההרים האלפינים ואיפשרו תנועה גם לכרכרות. תנופת הפיתוח העיקרית של מעברי ההרים התנהלה לאחר כיבושי נפוליון על מנת לאפשר תנועת כוחות צבא ואספקה יעילה לכוחותיו ברחבי אירופה. בשלב מאוחר יותר התאפשרה תנועה מודרנית גם לכלי רכב ממונעים.
קראנצ'באנג לינוקס

תוכנה

ההפצה אינה כוללת סביבת שולחן עבודה, ובמקום זה משתמשת במנהל חלונות הקרוי Openbox. רבות מהתוכנות המותקנות מראש בהפצה הן מבוססות GTK+. בעבר ההפצה הייתה מבוססת על ההפצה אובונטו, אך היא החלה להיות מבוססת על דביאן החל מגרסה 10, שגרסת אלפא ראשונה שלה שוחררה ב-20 במרץ 2010.
כל שהשמים מרשים

תקציר העלילה

קארי סקוט (ג'יין ויימן) היא אלמנה אמידה המתגוררת בעיירה קטנה בניו אנגלנד. יש לה שני ילדים בוגרים: נד (ויליאם ריינולדס) וקייט (גלוריה תאלבוט). היא מסתגרת רוב הזמן בביתה וחברתה הקרובה שרה (אגנס מורהד) מנסה להוציא אותה בכוח לאירועים בקאנטרי קלאב המקומי. ידיד המשפחה המבוגר הארווי (קונרד נייג'ל) מחזר אחריה ומציע לה נישואים אבל היא מסרבת.
בגינתה עובד רון קירבי (רוק הדסון), רווק צעיר ויפה תואר הוא מתאהב בה ולוקח אותה לביקור במשתלה שלו ומכיר לה את חבריו מיק (צ'ארלס דרייק) ואלידה (וירג'יניה גריי). קארי מתרשמת מהאנשים הפשוטים בכפר ומתאהבת ברון למרות הבדי הגילים והמעמדות ביניהם.
רון מציע לקארי נישואים והיא מסכימה. בעיירה מתחילים לרכל עליהם כאילו רון מנסה להשתלט על נכסיה של קארי. גם ילדיה סובלים מיכך וכאשר היא מבשרת להם על החלטתה הם מתנגדים לכך בתוקף.
קארי לא עומדת בלחץ הנפשי ומודיעה לרון כי החליטה לבטל את אירוסיהם. רון מקבל זאת בצער וקארי ממשיכה לגור לבד בביתה לאחר שילדיה עזבו את הבית כל אחד לעיסוקיו.
קארי נשארת לבדה בביתה, לא יכולה לעמוד בכך ונוסעת ביום שלג לביתו של רון אבל לאחר שהיא מגיעה למקום היא מתחרטת נכנסת לרכבה ויוצאת מהמשתלה. רון מבחין בה, רץ לעברה אבל נופל מגובה רב, מקבל זעזוע מוח ומאבד את הכרתו. אלידה מודיעה זאת לקארי שממהרת למקום ומוצאת את רון בביתו חסר הכרה. היא מתקרבת אליו ואז הוא פותח את עיניו, מזהה אותה והיא מתקרבת אליו ומודיעה לו שחזרה הביתה.
הדס ממן שטינדל

קורות חיים

הדס ממן שטינדל נולדה ליעל, מורה ומנהלת בעברה וליעקב, פרופסור להנדסה סביבתית בטכניון חיפה שהתמחה בזיהום אוויר. לדבריה היא הושפעה ממנו רבות. בגלל העבודה של אביה עברה ממן בילדותה ממקום למקום: היא גרה בישראל, באירופה ובארצות הברית. ומכיוון שבילתה רבות בטכניון שבחיפה תמיד ידעה שהיא רוצה עתיד אקדמי בתחום ההנדסה הסביבתית. לממן תואר ראשון בהנדסה כימית ותואר שני בהנדסת סביבה אותם קיבלה בטכניון חיפה, ואת הדוקטורט עשתה באוניברסיטת דיוק בקרוליינה הצפונית שבארצות הברית.
לממן בן זוג בשם דן ושלושה ילדים, ילדה וזוג תאומים.

פעולה בהודו

פרופסור הדס ממן שטינדל ביקרה בהודו בפעם הראשונה לאחר סיום התואר הראשון שלה בהנדסה כימית ומאז התחברה מאוד למקום. לדבריה היא מתעניינת מאוד בקשר שבין רוחניות ותרבות למדע וטכנולוגיה. בקיץ 2018 היא, בן זוגה ושלושת ילדיהם נסעו לצ'נאי שהיא אחת הערים התעשייתיות הגדולות ביותר בהודו, כדי לחקור יחד עם פרופסור מוהאן מאוניברסיטת IIT Madras (שבטאמיל נאדו, מדינה בדרום הודו) דרכים יעילות למניעת זיהום שנגרם מהאינטראקציה הכימית של מי תהום ומי שתייה עם המזבלות הפתוחות (שיטה נפוצה להיפטרות מפסולת מוצקה בהודו - העברת האשפה לאתר פתוח ללא כל טיפול, ניהול או ניקיון). בתקופת הגשמים הנוזלים מחלחלים דרך המזבלות, והתוצאה היא שפכים מזוהמים ורעילים מאוד הכוללים מתכות רעילות, כלור אורגני, אמוניה, שאריות חומרי הדברה וכימיקלים. מסיבה זו, אחד מתוך ארבעה מקרי מוות בהודו נגרם בגלל זיהום.
לפרופסור ממן שטינדל חשובה מאוד התרומה לאנשים, לכן כל כך חשוב לה לעזור לאנשים בהודו שביוב ושפכים מתערבבים להם במקורות המים ומסכנים את חייהם.
דייוויד פראוז

ביוגרפיה

פראוז החל את הקריירה שלו כספורטאי, שרירן, מפתח גוף ומרים משקולות. הוא מתנשא לגובה של כמעט 2 מטר. כמרים משקולות זכה פראוז באליפות בריטניה בשנים 1962, 1963 ו-1964. ב-1967 החל בקריירת משחק בקולנוע, ותפקידו הראשון היה המפלצת של ד"ר פרנקנשטיין. הוא גילם מאז מספר תפקידים נוספים. ב-1971 הופיע בסרט התפוז המכני בתור ג'וליאן, שומר ראשו של מר אלכסנדר. הפריצה הגדולה שלו הגיעה ב-1977, אז לוהק לתפקיד של דארת' ויידר, הנבל הראשי בשובר הקופות מלחמת הכוכבים - פרק 4: תקווה חדשה. בתפקיד זה פניו היו מכוסות במסכה וקסדה לאורך כל הסרט ואת הקול של הדמות סיפק ג'יימס ארל ג'ונס, מאחר שלפראוז היה מבטא לא מספיק מאיים ולא מתאים לדמות. פראוז גילם את ויידר גם בסרטי ההמשך מלחמת הכוכבים - פרק 5: האימפריה מכה שנית ומלחמת הכוכבים - פרק 6: שובו של הג'דיי. בסרט "שובו של הג'דיי", בסצנה היחידה בה דארת' ויידר מסיר את המסכה שלו ורואים את פניו, הוחלף פראוז בשחקן סבסטיאן שאו. הדבר נעשה ללא ידיעתו של פראוז, שנפגע מאוד מהמעשה. לפי הסרט התיעודי "דארת' ויידר: אני הוא אביך", הדבר נעשה ככל הנראה כעונש לפראוז, אחרי שבאולפני לוקאס פילם חשדו שהוא הדליף לתקשורת פרטים חשובים מעלילת הסרט. מאז החרימו אולפני לוקאס פילם את פראוז, ובין השאר לא הזמינו אותו לכנסים הרשמיים של מלחמת הכוכבים.
פראוז הופיע גם בפרסומות זהירות בדרכים בתור "איש קוד החציה הירוקה" (מאנגלית: Green cross code man), המורה לילדים כיצד יש לחצות כביש בצורה נכונה. קמפיין הזהירות בדרכים שודר במשך 14 שנים.
בשנת 2000 קיבל פראוז את מדליית מסדר האימפריה הבריטית מידי המלכה אליזבת בשל תרומתו לצדקה ולבטיחות בדרכים.
מהדורה מוגבלת (תוכנית טלוויזיה)

בעקבות התוכנית

בשנת 2008 צולם סרט תיעודי אודות סרטי הפורנו המצולמים בישראל, הקרוי "זהירות, פורנו", כשדודו ארז הוא המנחה המתעד את התופעה, וחוברים אליו שחר חסון ואבי אטינגר. ההומור בסרט הוא תולדה של ההומור בתוכנית "מהדורה מוגבלת", ופאנצ'ים ומשפטי קאץ' פרייז רבים משותפים לשתי ההפקות.

לילה בכיף וטלוויזיה במיטבה

באפריל 2009, עלתה בערוץ ביפ תוכנית חדשה בשם "לילה בכיף", בכיכובם של דודו ארז, שחר חסון ואבי אטינגר, שהייתה מעין המשך לתוכנית "מהדורה מוגבלת", והתמקדה יותר באורחים ופחות בפאנצ'ים קומיים. תולדה נוספת של "מהדורה מוגבלת", היא תוכנית זכיינית ערוץ 2 קשת- "טלוויזיה במיטבה", וכן "זהירות טלוויזיה", מיני סדרה קומית על מאחורי הקלעים של "טלוויזיה במיטבה".
פסגת אנדרסון (אלברטה)

מקור השם

הפסגה נקראת על שמו של ס. אנדרסון (S. Anderson), אסטרונום וסוקר מטעם ועדת הגבולות הבריטית לקנדה, שחקר את האזור במסגרת סימון הגבול בין קנדה לבין ארצות הברית, בין השנים 1858–1864.

לקריאה נוספת

• Michael Joseph Oswald, Your Guide to the National Parks: The Complete Guide to All 59 National Parks
נאסיק

גאוגרפיה

נאסיק נמצאת בצפון מהאראשטרה בגובה 700 מטר מעל פני הים. נהר גודאוורי מתחיל 24 ק"מ מנאסיק וזורם בחלק הצפוני לעיר דרך שכונת מגורים.
נאסיק נמצאת במערב רמת דקאן.

פנצ'וואטי

פנצ'וואטי הוא מקום מיוחד להינדים על נהר הגודאוורי, שם נמצא מקדם קלרם. זהו מקום עלייה לרגל, ואחד האתרים שבו נערך כינוס קומבה מלה, שבשנת 2013 השתתפו בו 100 מיליון אנשים.
בדת ההינדית, פנצ'וואטי היא מקום ביער בממלכת דנדה, שבו האל ראמה בנה בית עם אשתו סיטה ועם אחיו לקשמן בזמן הגלות שלהם.

רמקונד

רמקונד הוא מקום קדוש להינדים, שמאמינים שטבילה באגם מביאה לקיום משאלות.

תעשיית יין

האקלים של נאסיק מתאים לגידול ענבים ליין, ונאסיק תוארה כ"בירת היין של הודו" בעיתון Business Standard בשל היקבים הרבים באזור.
גידול הענבים התחיל בשנת 1994, כאשר רג'יב סמנט חזר מלימודיו בסטנפורד ושם לב שלמרות תנאי הטבע המתאימים אין תעשיית יין באזור נאסיק. הוא הביא ענבי סוביניון בלאנק ושנן בלאנק ונטע הכרמים הראשונים ב־1996. הבציר הראשון היה ב־1999 והיין הראשון היה מוכן ב־2000.
אלנה קונגוסט

ביוגרפיה

קונגוסט נולדה במדריד, ספרד ומתגוררת בקסטידפלס , ברצלונה. היא עוסקת בהוראה, ומתחרה באתלטיקה לנכים (קטגוריה T12) עקב לקות ראייה שנובעת ממחלה תורשתית שמדרדרת את ראייתה. בשנת 2009 אימצה אורח חיים טבעוני מטעמים אתיים, סביבתיים ובריאותיים. 80% מהתזונה שלה היא טבעונאית, ללא סוכר וגלוטן.

קריירה

בשנת 2002, התחרתה בקפיצה לרוחק באליפות העולם באתלטיקה לנכים  ודורגה במקום השביעי. בשנת 2003, דורגה במקום החמישי בקפיצה לרוחק ובריצת 100 מטר ב-EPC European Athletics Championships. באותה השנה, השתתפה ב-IBSA World Games Athletics וזכתה במדליית כסף במרוץ שליחים 4×400, ודורגה במקום החמישי בקפיצה לרוחק. בשנת 2004, השתתפה במשחקים הפאראלימפיים באתונה ודורגה במקום השביעי בריצת 100 מטר ובריצת 200 מטר. בשנת 2008, השתתפה במשחקים הפאראלימפיים בבייג'ינג ודורגה במקום הששי בריצת 1500 מטר ובריצת 800 מטר. בשנת 2011, זכתה במדליית כסף באליפות העולם באתלטיקה לנכים  בריצת 1500 מטר. גם שנה לאחר מכן, זכתה במדליית כסף בתחרות זו בריצת 1500 מטר. בשנת 2012, זכתה במשחקים הפאראלימפיים בלונדון במדליית כסף בריצת 1500 מטר. בשנת 2016, זכתה במדליית זהב במשחקים הפאראלימפיים בריו דה ז'נרייו בריצת מרתון עם תוצאת זמן של 3:01:43
בשנת 2011, זכתה בתואר הספורטאית הנכה של השנה מטעם Castelldefels sports awards. בשנת 2013, זכתה בעיטור Royal Order of Sports Merit .
ז'קט ג'ינס

ז'קט ג'ינס הוא ז'קט העשוי מבד דנים או ג'ינס.
השתמשו בו בצבא האמריקאי בשתי מלחמות עולם, ולבשו אותו מפורסמים רבים מג'יימס דין, מרילין מונרו ואלביס פרסלי. צעירים מרדניים בשנות ה-50 העדיפו ללבוש אותו, וכן לבשו אותו היפים בשנות ה-60 ופנקיסטים בשנות ה-70. הוא נלבש על ידי מעמד הפועלים וגם האליטות והפך אף לבגד שמעצבי צמרת עיצבו אותו.

היסטוריה

ב-1880 יצר לוי שטראוס את חולצת הג'ינס הראשונה שתפקדה כז'קט ונקראה Levi's Triple. ז'קט זה נקרא גם Pleat Blouse ע"ש שלושת הקפלים בחזיתה. במהרה הפכה חולצה זו ללבושם של העובדים והקאובויס באמריקה.
בתחילת המאה ה-20  לוי יצר את ז'קט Type I, שהיה הפרוטוטיפ של ז'קט הג'ינס הידוע שגם היה ידוע כ-506. זה היה הז'קט של הקאובויס.
ב-1921 לי Lee  הציג את "ז'קט פסי הרכבת" שלו, שתוכנן במיוחד לעובדי מסילת הרכבת. הוא נקרא Loco Jacket. בסוף עשור זה לי הציג גם את ז'קט ג'ינס עם רוכסן שידוע כ-91 וגם נוסף לו תג "UNION MADE" .
ב-1933 לי השיק את אחד הז'קטים מג'ינס הידועים ביותר - the Storm Rider. ז'קט זה רופד בצמר.
צי ארצות הברית  החל להשתמש בז'קט ג'ינס כבר משנת 1914. ב-1919 צבא ארצות הברית הכניס את ז'קט הג'ינס למדים שלו.
הזמר האמריקאי בינג קרוסבי לבש חליפת ג'ינס ב-1951 ונאסר עליו להיכנס למלון קנדי לבוש בה. המלון הכיר בטעותו והכניס את קרוסבי ולוי יצר טוקסידו מג'ינס לקרוסבי מדנים והפך לקאלט כשקרוסבי לבש אותו בסרט Here Comes the Groom.
ז'קט ג'ינס ומכנסי ג'ינס קושרו בעיקר למעמד הפועלים בעת מלחמת העולם השנייה. אך בשנות ה-50 הם הפכו לתלבושת של כל הצעירים. היה זה אלביס פרסלי בסרט "רוק בית הסוהר" שלבש ז'קט ג'ינס, שגרם לפופולריות שלו בקרב הצעירים. בעקבות הסרט "רוק בבית הסוהר" של אלביס פרסלי, לוי ייצר ג'ינס אלביס פרסלי שהפך ללהיט.
ב-1953 יצר לוי את ז'קט Type II שהתאפיין בשני כיסים בחזיתו. הוא נקרא גם מודל 507XX.
ב-1962 יצר לוי יצר את ז'קט הג'ינס עם שני כיסים מקדימה שנודע כ-Type III ואחר כך כ- XX והפך למודל הפופולרי ביותר של ז'קט הג'ינס. הוא ידוע בשמו גם כ-"trucker jacket" . מספרי המודלים של הז'קטים היו “70505,” “71205,” “70518.” ההבדלים ביניהם היו מינימליים. אם על התווית האדומה בז'קט רשום LEVI'S הז'קט הוא משנות 50 עד 71. אם רשום על התווית האדומה Levi's הז'קט הוא משנת 1972 ואילך.
החל משנות ה-60 יצר לוי מודל זול יותר של ז'קט הג'ינס  שנקרא Orange Tab Trucker Jacket שסימנו תווית כתומה (לא מעור).
החל מאמצע שנות ה-80, מעצבי אופנה כמו קלווין קליין עיצבו ז'קט ג'ינס שהפך לאופנתי ונלבש לא רק לעבודה אלא אפילו בערב. מותגים כמו  Diesel ו-Guess עיצבו ז'קטים מג'ינס. דוגמניות צמרת כמו קייט מוס וקלאודיה שיפר לבשו ז'קטים מג'ינס.
בשנות ה-2000 ואילך עדיין ז'קט הג'ינס אופנתי ויש גם חזרה לז'קט ג'ינס וינטג'.